text: Kø-kaos to uger endnu ved Kolding 
  19 oktober 2015 kl. 18.01
  Arbejdet med at renovere Hylkedalsbroen på motorvej E45 ved Kolding trækker ud, så de næste to uger er der fortsat høj risiko for kø morgen og aften.
  Arbejdet omkring broen begyndte den 9. august og var varslet færdig den 16. oktober, som det også fremgår af skiltningen på stedet - men nu ventes broen først færdig i slutningen af oktober.
   
  Trafikken ledes forbi i fire snævre spor og der er en  hastighedsbegrænsning på 80 kilometer i timen. Det har skabt lang kø i begge retninger både morgen og aften - og det vil altså fortsætte de næste par uger.
   
  - Det er bl.a. de seneste ugers meget regn, der har betydet, at arbejdet tager længere tid end forventet. Vi håber på forståelse hos trafikanterne - og glæder os over, at broen nu kan holde de næste 15-20 år, siger projektleder i Vejdirektoratet  Kirsten Riis til TV SYD.
  